31998R0759
L 105/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 759/98 НА КОМИСИЯТА
от 3 април 1998 година
за изменение на Регламент (ЕО) № 1445/95 относно правила за прилагане на режима на вносни и износни лицензии в сектора на говеждото и телешкото месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Регламент (ЕО) № 2634/97 (2), и по-специално членове 9 и 13 от него,
като има предвид, че член 7 от Регламент (ЕО) № 1445/95 на Комисията от 26 юни 1995 г. относно правила за прилагане на режима на вносни и износни лицензии в сектора на говеждото и телешкото месо и за отмяна на Регламент (EИО) № 2377/80 (3), последно изменен с Регламент (ЕО) № 260/98 (4), предвижда от 2 януари 1998 г. всеки износ на продукти да става след издаването на износна лицензия;
като има предвид, че член 5, параграф 1 от Регламент (ЕИО) № 3719/88 на Комисията от 16 ноември 1988 г. относно определяне на общи правила за прилагането на режима на вносни и износни лицензии и сертификати за предварително фиксиране за селскостопанските продукти (5), последно изменен с Регламент (ЕО) № 1404/97 (6), предвижда да не се изисква износна лицензия относно продуктите, за които не е поискано плащане на възстановяване при износ и количествата от които биха наложили издаването на лицензия, за която сумата на гаранцията би била по-малка или равна на 5 ECU;
като има предвид, че за сектора на говеждо и телешко месо тази граница от 5 ECU съответства на една глава добитък или на 200 kg месо; като има предвид, че се оказва, че тази прагова стойност е твърде ниска, по-специално относно някои традиционни трансгранични търговски потоци от стоки; като има предвид, че следователно е необходимо да се предвиди изключение от Регламент (ЕИО) № 3719/88, като тази сума се увеличи на 60 ECU;
като има предвид, че мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Към член 7 от Регламент (ЕИО) № 1445/95 се добавя следният параграф:
„Въпреки това чрез дерогация от разпоредбите на член 5, параграф 1, четвърто тире от Регламент (ЕИО) № 3719/88, не се изисква износна лицензия за продуктите, посочени в член 8, параграф 2, второ тире, количествата от които биха наложили издаването на лицензия, за която сумата на гаранцията би била по-малка или равна на 60 ECU. Ако лицензията се издава за определен брой глави добитък и ако сумата от 60 ECU не съответства на цяло число, обозначаващо този брой глави, пределната стойност на гаранцията се счита, че е равна на тази за следващото по-голямо цяло число, обозначаващо съответния брой глави.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 април 1998 година.